El Servei d’Atenció a les persones Immigrants, Emigrants i Refugiades de Barcelona (SAIER) ha atès aquest el semestre del 2020 un total d’11.114 persones, un 10% menys que el 2019 però un 45% més que el 2016. Del total de persones ateses, més del 83% es trobaven en situació irregular, el que suposa un increment respecte a les xifres de l’any 2019, quan representaven més del 78% del total. De les 11.114 persones, un 48% han estat sol·licitants d’asil, consolidant la tendència a l’alça experimentada en els darrers anys. El primer semestre de 2019, el nombre de persones d’aquest perfil eren el 46%, venint del 36% el mateix període del 2018. Pel que fa als països d’origen de les persones ateses al SAIER, les persones de nacionalitat colombiana (2.196 persones) representen el principal col·lectiu atès, per davant de les provinents de Veneçuela (1.602), que havien estat durant els dos darrers anys la primera nacionalitat en nombre d’usuaris del servei. En aquests dos casos, la majoria de les persones d’aquestes nacionalitats tenen perfil de refugiats o sol·licitants d’asil, sent així en el 66,2% de persones colombianes i en el 74,2% de les veneçolanes. A continuació, segueixen països llatinoamericans com Hondures (1.176) i el Perú (1.150), a més del Marroc (608).   Durant el període de confinament més estricte a causa de l’emergència sanitària, el SAIER va atendre un total de 14.311 consultes en el Servei de Primera Acollida (SPA) entre el 13 de març i el 30 de juny. Aquesta xifra inclou totes les sol·licituds que han entrat al SAIER, sigui de forma presencial, telefònica o per correu electrònic, amb independència del servei que requerissin les necessitats demandades. De les 14.311 consultes ateses pel SAIER, el 65% sol·licitaven atenció ordinària, el 35% de consultes restants s’han dividit entre atenció a persones vulnerables, urgències socials i jurídiques i assessorament a professionals, entre altres consultes.   Reforç de l’atenció i acompanyament al SAIER Un dels serveis més destacats que ha realitzat el SAIER durant el període de confinament ha estat el dispositiu extraordinari de repartiment de prop de 400 àpats diaris a les persones més necessitades des de la seva oficina al carrer Tarragona, consolidant d’aquesta manera al SAIER com a servei d’atenció social. Des del 2 d’abril fins al 26 de juny es van repartir un total de 35.110 àpats. Així, per tal de poder garantir millor atenció a les persones usuàries del SAIER, tant a nivell de quantitat com de qualitat, el servei es reforça amb un increment de 500.000 euros que es destinen a les entitats que gestionen el servei d’atenció i d’acompanyament a les urgències socials, així com a l’habilitació d’un nou espai per poder dur-lo a terme. Aquesta inversió a entitats permetrà que la Creu Roja augmenti, juntament amb fons propis, els recursos per millorar l’atenció social bàsica a aquest col·lectiu, facilitant ajut social –com orientació, acompanyament o informació-, lots d’higiene personal i de la llar, alimentació, material de retorn a l’escola i vestuari. Aquests reforços se sumen a l’increment de places del Nausica anunciat fa un mes, que passa de tenir 92 places actives el 2019 a 117 el 2020 per a les persones sol·licitants d’asil sense recursos que han quedat excloses del Sistema Nacional d’Acollida i Integració (SNAI) de l’Estat o que no han pogut assolir un nivell d’autonomia òptim després d’acollir-s’hi.   Consolidació a l’alça de veïns i veïnes de nacionalitat estrangera Segons les últimes dades del padró municipal, es consolida la tendència a l’alça del nombre de veïns i veïnes de nacionalitat estrangera a Barcelona, representant un 21,6% del total de la població. Les 360.970 persones (333.515 el 2019) suposen un màxim tant en termes absoluts com en relatius de la història recent de la ciutat. Així, a Barcelona hi ha representants de 179 nacionalitats diferents. Gairebé la meitat fa entre un i cinc anys que hi viuen, mentre que un 24,6% ha arribat en l’últim any. Seguint amb la línia de 2019, el 49,6% de les persones de nacionalitat estrangera són dones i el 50,4% són homes. La mitjana d’edat és de 33,8 anys i el 41,8% del total tenen estudis universitaris o superiors. Pel que fa a les persones nascudes a l’estranger amb nacionalitat espanyola, representen el 27,6%. En relació amb l’evolució de la població estrangera a Barcelona per continents, les persones provinents d’Europa representen el 35% del total, seguit d’Amèrica amb el 34%, Àsia amb el 24%, Àfrica amb 7% i Oceania amb el 0,1%. La taxa de creixement més notable per regions la marquen Àsia central (17,6%), seguida d’Amèrica central (15,5%), d’Austràlia i Nova Zelanda (14,2%) i d’Amèrica del Sud (13,3%).

Summary: El servei per a immigrants i refugiats de Barcelona atén un 10% menys d'usuaris el primer semestre


El projecte de llei de pressupost de la Generalitat pel 2017 fixa una inversió de 48.348.359 euros per a la Catalunya Central –Anoia, Bages, Berguedà, Osona, Solsonès i Moianès-, una xifra que representa un 2% menys que els comptes fallits del 2016, quan la inversió es va enfilar als 49,3 MEUR. La partida més important se l'endú el Bages, amb 18,7 MEUR; seguida d'Osona amb 11,2 MEUR; l'Anoia amb 10,2 MEUR; el Berguedà amb 5,8 MEUR; el Solsonès amb 2,2 MEUR; mentre que la nova comarca del Moianès es queda sense cap partida. Entre els projectes més destacats hi ha la millora de la línia de FGC a l'Anoia i el Bages, i també la construcció de diversos centres educatius com l'Escola de Gironella, l'Institut Serra de Noet de Berga, l'Escola Emili Teixidor de Roda de Ter o l'Escola el Vinyet de Solsona. L'Hospital General de Vic i el corredor viari format per la C-55, la C-16 i la C-58 també tenen inversions destacades. La comarca del Bages continua sent la que rep una major dotació pressupostaria de la Generalitat per al 2017 en la partida corresponent a la Catalunya Central, amb un total de 18.734.760 euros. Entre els projectes més destacats hi ha les inversions per millorar la seguretat viària i la mobilitat al corredor format per la C-55, la C-58 i la C-16 amb més de 900.000 euros, així com també el pressupost per les línies metropolitanes de FGC al Bages  o el pressupost destinat a l'explotació de FGC de Montserrat que, en global, rebrà gairebé 3,5 MEUR.  A més, els comptes de la Generalitat també destinen 160.000 euros al CAP Sant Andreu, situat al casc antic de Manresa, així com també una partida de 367.867 euros al sector del Serrat del Guix, al nou Parc  Tecnològic del Bages, a Manresa.  2,7 MEUR per a la construcció de l'Escola Emili Teixidor de Roda de Ter Una de les partides més destacades de la comarca d'Osona, xifrada en 2,7 MEUR, va destinada a la construcció de la nova Escola Emili Teixidor, a Roda de Ter. La nova escola, que s'hauria d'inaugurar el curs 2017-2018, ha de posar punt i final a deu anys de reivindicacions per unes instal·lacions dignes. D'altra banda, l'Hospital General de Vic rebrà més de 4,3 milions d'euros per dur a terme diverses actuacions com ara la instal·lació de la climatització, la renovació de mobiliari o la reposició de maquinària.  Millora del ferrocarril a l'Anoia A l'Anoia, la major part de la inversió va destinada a la millora de la línia de ferrocarril d'FGC, amb una partida superior als 6,4 MEUR. D'altra banda, el pressupost també destina 500.000 euros per a la urbanització Solanelles de Calaf, així com 200.000 euros per millores a l'Hospital d'Igualada. A més, també es destinen 331.409 euros per a l'execució de les obres de la Ronda Sud d'Igualada.  2,8 MEUR per al nou Institut Serra de Noet, a Berga La comarca del Berguedà rebrà un total de 2,8 MEUR per poder tirar endavant la construcció de l'Institut Serra de Noet i desencallar així una situació que porta anys de demora. De fet, el centre es va inaugurar fa deu anys i des d'aleshores els alumnes fan classes en mòduls prefabricats. El pressupost per a la comarca del Berguedà també preveu destinat 1,3 milions d'euros per a l'ampliació de l'Escola de Gironella, així com poc més de 600.000 euros per a la millora del Parc de Berga.  2,2 MEUR per al Solsonès Al Solsonès s'hi destinaran un total de 2,2 MEUR dels pressupostos del 2017. Les partides més importants seran per a la renovació dels desguassos de la presa de Sant Ponç a Clariana de Cardener (473.880 euros), per a la construcció de l'Escola el Vinyet (394.084 euros) i a la Partida de Santa Llúcia (300.000 euros), un sector situat al sud-est del municipi de Solsona i a peu de la carretera C-55.  La nova comarca del Moianès es queda sense inversió Mentre que el pressupost fallit del 2016 contemplava una petita partida de 19.941 euros per a la nova comarca del Moianès, els números del 2017 no preveuen cap inversió per aquest territori. Així doncs, queden fora dels pressupostos els diners que els números del 2016 reservaven per a la reforma de l'escola de Collsuspina (11.590 euros).

Summary: La Generalitat invertirà 48,3 MEUR el 2017 a la Catalunya Central, un 2% menys que el pressupost fallit de 2016


Roser Rahola, presidenta i fundadora de l'Editorial Vicens Vives, va morir dijous, segons ha informat el Gremi d'Editors, que ha expressat el seu condol a la família i als amics de l'editora. Rahola va rebre el 1994 la Creu de Sant Jordi per la seva tasca d'elaboració de manuals pedagògics bàsics per a l'ensenyament de la cultura catalana. En una piulada la consellera de Cultura, Mariàngela Vilallonga, ha manifestat que Roser Rahola ha "brillat amb llum pròpia en el panorama editorial".

Summary: Mor Roser Rahola, presidenta i fundadora d'Editorial Vicens Vives


El president de la Generalitat, Quim Torra, ha apel·lat JxCat, ERC i la CUP per reprendre la unitat estratègica i culminar el procés cap a la independència, a partir de la fórmula de l'1-O. "Mai em trobaran fent retrets ni disputes amb els partits, l'únic retret i disputa és contra l'Estat", ha sentenciat a la rèplica als grups al debat de política general d'aquest dimecres al Parlament. El dia abans de la vista al Suprem, Torra ha assumit que no trobarà justícia a Espanya i ha subratllat que començarà una "altra batalla" a Europa. També ha replicat al líder del PSC, Miquel Iceta, que és l'Estat qui "es confronta" contra Catalunya i els independentistes, i ha acusat CatECP de no ser d'esquerres: "Són els del 'sí que es pot però no es pot'".

Summary: Torra demana unitat a JxCat, ERC i CUP: "Mai em trobaran fent retrets als partits, l'única disputa és amb l'Estat"


El conductor d'una motocicleta ha mort aquest dijous a la tarda en veure's involucrat en un xoc frontal amb un automòbil a Perafort (Tarragonès), segons el Servei Català del Trànsit. Els serveis d'emergència han rebut l'avís del sinistre poc després de les tres. Per causes que s'investiguen els dos vehicles han col·lidit de manera frontal, xoc a resultes del qual el pilot de la motocicleta ha perdut la vida. L'accident ha tingut lloc al punt quilomètric 0,5 de la via esmentada, que ha hagut de ser tallada en ambdós sentits per tal que els serveis d'emergència hi poguessin treballar. Mossos d'Esquadra, Bombers i efectius del Sistema d'Emergències Mèdiques (SEM) s'han desplaçat fins a l'indret.

Summary: Mor el conductor d'una motocicleta en un xoc frontal contra un automòbil a Perafort


George Benson, Malú, Melendi, Dúo Dinamico, God Save the Queen i Niña Pastori han sigut els primers confirmats al Festival Jardins de Terramar 2019 a Sitges, tal com ha anunciat en un comunicat la promotora Jet Entertainment. Aquesta nova edició del festival es durà a terme del 19 de juliol al 4 d’agost coincidint amb la commemoració del Centenari dels Jardins Terramar, que aquest any va reunir 20.000 espectadors. Entre les novetats del festival per aquest proper any, figura l'Espai Pop Up, un festival dins del festival, que serà d’accés gratuït i on el públic podrà gaudir tots els dies d´una àmplia oferta de gastronomia, moda, art, i de totes les actuacions musicals i de dansa del talent local. Entre els primers noms desvetllats es troba el nord-americà George Benson, guitarrista de swing, jazz i R&B, amb més de 40 anys de trajectòria artística, que oferirà el seu únic concert en exclusiva a Catalunya el 26 de juliol a Sitges. Un dia més tard, el 27 de juliol, Malú presentarà 'Oxígeno Tour', on l’artista fa un recorregut pels seus temes més emblemàtics i presenta les seves noves cançons.  El 30 de juliol, Terramar acollirà al seu escenari l'actuació de God Save The Queen, qui rememorarà el mític concert de Wembley’86 de la banda liderada per Freddie Mercury. L'1 d'agost el cantautor Melendi farà escala a Sitges amb la seva gira 'Mi cubo de Rubik'. El 3 d0agost, el Dúo Dinámico arribarà al certamen, en una gira en la qual Ramón Arcusa i Manolo de la Calva s’acomiaden dels escenaris després de 60 anys de plena vigència musical. El darrer nom desvetllat és el de la cantant i compositora Niña Pastori que actuarà en la cloenda el 4 d’agost amb la seva gira 'Bajo tus alas'.  Les entrades dels primers concerts anunciats del Festival Jardins Terramar de Sitges estaran disponibles a partir del proper 2 de gener a les 12h del matí a tots els canals oficials de venda de Ticketmaster i el web FestivalJardinsTerramar.com.

Summary: George Benson, Malú, Melendi, Dúo Dinamico, God Save the Queen i Niña Pastori actuaran al Festival Jardins de Terramar


L'Ajuntament de Reus ha tancat quatre operacions financeres, per valor de 15,5 milions d'euros, per guanyar liquiditat i reforçar la seva solvència davant la crisi causada pel coronavirus. D'una banda, el consistori ha subscrit tres pòlisses de crèdit per imports de 10, 2 i 1 milió d'euros -13 en total-. Això, assegura el govern municipal, permetrà garantir pagaments i salvar el buit que ha causat l'acceleració del pagament de 5,5 milions d'euros en factures als proveïdors, per injectar liquiditat a les empreses, així com la moratòria dels impostos i taxes municipals a empreses, treballadors i famílies, eximint del pagament els serveis afectats per l'ordre de confinament. A més, el consistori ha autoritzat l'empresa municipal Reus Serveis Municipals a subscriure una operació de crèdit a llarg termini per un import de 2,5 milions d'euros davant la situació causada per la pandèmia. La societat ha patit una dràstica reducció de l'activitat, que li ha suposat un descens del 80% dels ingressos. Així, cada mes deixa d'ingressar uns 460.000 euros per la gratuïtat de les zones blaves, la no rotació de vehicles als aparcaments subterranis i les taxes dels mercats. La línia de finançament addicional té com a objectiu mantenir la plantilla de 110 treballadors, evitar rebaixar la prestació de serveis i assegurar el pagament de factures als proveïdors. El consistori assegura que la disponibilitat financera, a més, permetrà encarar la resta de 2020 i els anys següents amb els plans de creixement i les inversions previstes, així com consolidar els llocs de treball.

Summary: L'Ajuntament de Reus obté 15,5 MEUR amb operacions financeres per guanyar liquiditat davant la crisi del coronavirus


Els Cinemes Sant Cugat oferiran cada dilluns a partir del febrer una pel·lícula del patrimoni cinematogràfic català dins del programa 'Sessions Filmoteca a comarques'. Es tracta d'un programa de la Filmoteca de Catalunya que ja funciona a altres llocs com Girona, Manresa, Lleida, Olot, Vic i Terrassa. La iniciativa arriba a Sant Cugat gràcies a un conveni de col·laboració signat entre l'Organisme Autònom Municipal Centre Cultural Sant Cugat i la Filmoteca de Catalunya. Així, s'han programat diverses sessions de cinema en versió original a la sala 2 dels Cinemes Sant Cugat un  dilluns al mes. Els films escollits són 'La piel quema' de Josep Maria Forn, 'Una pistola en cada mano' de Cesc Gay, 'La plaça del diamant' de Francesc Betriu, 'El rei de l'Havana' d'Agustí Villaronga, 'Los Tarantos' de Rovira Beleta i 'L'acadèmia de les muses' de José Luis Guerin.

Summary: Els Cinemes Sant Cugat oferiran a partir del febrer pel·lícules catalanes dins de les 'Sessions Filmoteca a comarques'


Adrià Carrasco, l'activista del CDR exiliat a Bèlgica, ha fet aquest dilluns una crida a "respondre amb contundència" les detencions de membres de CDR fetes per la Guàrdia Civil. En declaracions a l'ACN, Carrasco ha assenyalat que la resposta ha de ser "rabiosa", "contundent" i "organitzada" i ha fet una crida a no desmobilitzar-se, ja que, segons Carrasco, l'objectiu de les detencions és "atemorir" la societat davant les mobilitzacions previstes per la sentència de l'1-O. Després que el cantant Josep Miquel Arenas, àlies Valtònyc, hagi ofert la seva "ajuda" a aquells membres de CDR que considerin que "corren perill" i vulguin marxar a l'estranger, Carrasco s'ha sumat a Valtònyc. "Si algú pren aquesta decisió, casa meva estarà oberta", ha dit. Segons Carrasco, "l'exili és una molt bona opció", malgrat considerar que és una decisió personal que ha de prendre cada persona.  Per Carrasco, amb les noves detencions de membres de CDR s'està "tornant a intentar atemorir i desmobilitzar" la població, tal com ja es va intentar amb la detenció de Tamara Carrasco i l'intent de detenció a ell mateix. "Hem de mostrar que la por no podrà amb nosaltres i que seguirem al carrer com sempre i fins a aconseguir la victòria", ha remarcat.  "És evident que és un muntatge orquestrat per intentar aturar les protestes", ha dit Carrasco, que ha subratllat que "l'Estat utilitza la repressió quan l'interessa" i "malgasta molts recursos en reprimir la dissidència".

Summary: Adrià Carrasco crida a "respondre amb contundència" les detencions de membres de CDR i defensa l'exili com "una bona opció"


El vestit del Gegant Vell de 1958 està a punt de ser retornat a Berga després que el Centre de Documentació i Museu Tèxtil de Terrassa l'hagi restaurat. El cost total d'aquest procés és de prop de 3.000 euros, dels quals poc més de 2.000 es cobriran gràcies a una subvenció atorgada pel departament de Cultura de la Generalitat. La intenció del Patronat Municipal de la Patum és poder continuar amb més fases fins arribar a restaurar tot el vestuari antic que es conserva de les diferents comparses patumaires. De fet, el procés de restauració dels vestits antics de la Patum es va iniciar l'any 2005, i fins ara ja s'han restaurat prop d'una cinquantena de peces de totes les comparses de la Patum.

Summary: El Centre de Documentació i Museu Tèxtil de Terrassa restaura el vestit del Gegant Vell de Berga de l'any 1958


La novel·la 'Digues un desig' de Jordi Cabré, guanyadora del Premi Sant Jordi 2018, es convertirà en una sèrie de televisió gràcies a l’adaptació que en farà una productora britànica, tal com ha anunciat aquest dilluns Òmnium Cultural. BlackBox Multimedia, amb seu a Londres, ha adquirit els drets audiovisuals. Coeditada per Òmnium Cultural i  Enciclopèdia, la novel·la de Cabré es manté a les llistes de llibres més venuts en català des de la seva publicació al mes de febrer. La traducció al castellà veurà la llum el proper mes de maig de la mà de l’editorial Catedral. A la novel·la, un escriptor famós entra en una llibreria i descobreix que el títol més venut del dia de Sant Jordi és la seva pròpia autobiografia. Un títol que ell no ha escrit i que conté grans mentides sobre la seva vida que el perjudiquen, i l'obligaran a fer una "espècie de gimcana".  Fundada el 2017 per Guy Avshalom, Roberta Cardarelli i Guido Maria Brera, BlackBox Multimedia és una productora de televisió global que produeix pel·lícules i sèries per a audiències internacionals. Giuliano Papadia, director general i director creatiu, que acaba d'incorporar-se a BlackBox Multimedia des de Fox Network Group assegura que estan "encantats" de tenir la possibilitat d´adaptar aquesta novel·la. "La premissa i els temes són universals i funcionaran amb audiències d'arreu del món, però sense perdre una forta identitat local", ha afegit.  "El llibre reuneix misteris, passions i sorprenents efectes en la ment del protagonista. Ara estem buscant la millor veu per adaptar-la", ha apuntat Papadia.

Summary: 'Digues un desig', Premi Sant Jordi 2018 de Jordi Cabré, s’adaptarà en format sèrie televisiva internacional


La jutgessa del jutjat d'instrucció número 3 d'Amposta ha pres declaració aquest diumenge a 23 de les víctimes de l'accident de Freginals, en el qual han mort 13 joves. Segons un comunicat del Tribunal Superior de Justícia de Catalunya, la magistrada ha ofert als afectats formar part del procediment com a perjudicats. Durant aquest diumenge s'han fet les autòpsies dels 13 cadàvers però encara s'han de completar les seves identificacions. Les tasques d'aixecament dels cossos s'han acabat a dos quarts de dues de la tarda. La comissió judicial ha estat integrada per la jutgessa, el fiscal, la Lletrada de l'Administració de Justícia i diversos forenses. Per l’envergadura de l’accident, s’ha activat el Protocol Judicial de Grans Catàstrofes, que posa a disposició del jutge encarregat de la investigació tots els recursos del seu partit judicial i dels partits més immediats amb independència de quin jutjat estiguin adscrits. Precisament, en compliment d’aquest protocol, s’ha constituït aquesta tarda una comissió judicial amb diversos lletrats de l’administració judicial i funcionaris de diferents jutjats de Tortosa per a prendre declaració a les víctimes i oferir-los formar part del procediment com a perjudicades.

Summary: La jutgessa pren declaració a 23 de les víctimes de l'accident de Freginals


Prop d'un centenar de membres de la comunitat educativa s'han concentrat aquest dijous a la tarda a la plaça Sant Jaume de Barcelona per recordar l'assassinat del professor Abel Martínez fa dos anys a mans d'un alumne en un institut de la capital catalana. Sindicats de professors, associacions d'estudiants i associacions de pares han volgut donar suport a la família de la víctima i d'altres víctimes i reivindicar i "prestigiar" la feina dels docents.  En un comunicat conjunt, l'AEP, l'AJEC, la FAPAES, la FAPAC, CCOO, UGT i USOC, entre altres, han reclamat a la Generalitat "els recursos i els protocols necessaris per prevenir i evitar la violència als centres educatius, que és el primer pas per eradicar la violència de la societat". Així mateix, es reclama al Departament d’Ensenyament "la màxima atenció a totes les víctimes d’aquell acte, evitant-les qualsevol patiment innecessari; la societat està en deute amb elles". L'acte ha acabat amb cinc minuts de silenci. Manel Pulido, del sindicat CCOO, ha dit que l'acte és en record de les víctimes i de suport a les famílies, no pas de reclamació a la Generalitat, ja que les reclamacions les fan en les reunions que des de fa dos anys tenen amb la Conselleria d'Ensenyament per reclamar mesures preventives. Així, ha demanat al Govern que indemnitzi les víctimes, però ha dit que els sindicats no porten directament les negociacions. Segons Pulido, calen més recursos per fer un seguiment dels alumnes amb problemes de salut mental, i no descarta que calguin més mesures de seguretat als instituts. Així, volen que es faci pedagogia per tal d'eradicar la violència de les aules i de la societat. Per la seva banda, Josep López, president de la FAPAES, ha fet una crida a les famílies perquè acompanyin els alumnes en la tasca de prestigiar la feina dels docents, prestigi que serviria de prevenció davant de la violència. Així, els reclama que participin activament en la vida diària dels centres. A més, però, reclama un canvi de valors i de cultura a la societat, que s'hauria de promoure a través dels mitjans de comunicació. Un cop acabada la concentració se n'ha fet una altra de CGT i altres entitats més crítiques amb el Govern.   Per recordar a l’Abel i la resta de víctimes, aquest dijous els centres educatius han col·locat crespons negres. Igualment, es proposa que el 20 d’abril sigui declarat el dia contra la violència als centres educatius i que es realitzin activitats educatives per prevenir-la i eradicar-la. Simultàniament, a Lleida s'ha convocat una concentració similar. Simultàniament, a Lleida s'ha convocat una concentració similar. Abel Martínez, nascut a Lleida el 1979, va ser assassinat el matí del 20 d'abril del 2015 a l'Institut Joan Fuster de Barcelona on estava fent una substitució després que un alumne, armat amb una ballesta i un matxet, li clavés un ganivet al pit. Precisament, el Govern farà públic en els propers dies la xifra de la indemnització que oferirà als familiars de Martínez, que des de fa més d'un any reclamen un milió d'euros a Ensenyament per la mort del seu fill i germà (450.000 per a cadascun dels pares i 100.000 per al germà).  Al·leguen un mal funcionament del servei públic educatiu i la manca de mesures de control, atès que els fets van tenir lloc en horari lectiu. El finat convivia amb els pares, que depenien econòmicament del fill, en trobar-se el pare jubilat i amb un grau de discapacitat reconegut del 44%, i la mare, dedicada al treball domèstic, sense feina ni pensió pública. Pel que fa al germà, que no convivia amb l'Abel, s'addueix que des del fets està diagnosticat d'una malaltia psiquiàtrica.  La vigília del dia en que es compleixen dos anys dels fets, el Departament d'Ensenyament va anunciar també que preveu aprovar al maig un protocol de prevenció i actuació en casos de violència a treballadors de centres de la Generalitat. El protocol incorporarà accions preventives i actuacions en cas d'agressió i establirà els circuits per donar-hi la resposta adequada. El document s'està consensuant amb un equip de treball format per Ensenyament i representants de sindicats i, quan s'aprovi a la comissió paritària, se'n presentaran els detalls.

Summary: Desenes de membres de la comunitat educativa recorden el professor assassinat fa dos anys a Barcelona


El grup promotor de la ILP d’Habitatge que va donar lloc a la Llei 24/2015 del Parlament de Catalunya ha demanat “l’aplicació plena” de la norma en una carta oberta al president de la Generalitat. Aquest col·lectiu, encapçalat per la Plataforma d’Afectats per la Hipoteca (PAH), ha instat Carles Puigdemont a “assumir un compromís públic i ferm” en l’execució de mesures com el reglament de segona oportunitat per evitar “el sobreendeutament associat a l'habitatge” o garantir la cessió d’habitatges buits. A més, les entitats demanen alliberar de deute les famílies en situació de pobresa a partir de convenis amb els subministradors energètics, sancionar l’incompliment de la Llei i aprovar una dotació pressupostària “suficient per garantir a tots els efectes i tal com determina la norma, el dret a l'habitatge de les famílies en exclusió residencial”. La PAH, l’Aliança contra la Pobresa Energètica i l’Observatori DESC consideren que “en algunes de les seves primeres entrevistes a mitjans de comunicació” Puigdemont ha estat “inconcret o potser confós en relació a la importància i vigència” de la norma. “Atès que el pla de xoc del nou govern ha estat al centre del debat els darrers dies, li volem recordar i aclarir que la Llei 24/2015 és plenament vigent”, han destacat les associacions signants de la carta oberta. En aquest sentit, reivindiquen que “en matèria de dret a l'habitatge, el pla de xoc l'ha marcat la ciutadania fa temps”, posant com a prioritat “aturar i revertir l'emergència habitacional i la pobresa energètica a Catalunya”. Tot i això, afegeixen que “els desnonaments, els talls de subministraments i els deutes de per vida no s'han aturat encara a Catalunya” des de l’aprovació per unanimitat de la Iniciativa Legislativa Popular d’Habitatge el 29 de juliol del 2015, presentada després d’haver reunit més de 150.000 signatures. D’altra banda, en el comunicat s’emplaça el president Puigdemont, la Consellera de Governació, Meritxell Borràs, i el Conseller d’Economia i Hisenda, Oriol Junqueras, a una trobada “per tal de continuar treballant” en l’aplicació de la Llei d’Habitatge. Les organitzacions antidesnonaments i de lluita contra la pobresa energètica també han remarcat la feina feta fins ara en col·laboració amb la Generalitat, l'Agència de l'Habitatge de Catalunya i l'Agència de Consum de Catalunya, amb la creació d’eines com una guia d'aplicació de la norma per als Ajuntaments, una per als usuaris i una altra per a les entitats financeres. En qualsevol cas, segons el grup impulsor de la ILP encara queden “molts passos imprescindibles a fer” i cal “voluntat, determinació i coratge polític” en l’aplicació de la Llei d’Habitatge.

Summary: Els impulsors de la ILP d’Habitatge demanen a Puigdemont “l’aplicació plena” de la llei


L’Auditori ja ha obert la convocatòria del procés de selecció del nou gerent de la institució, després del cessament dilluns passat de Jordi Tort per “falta d’adequació” del seu perfil professional “a les necessitats que requereix actualment la institució”. Les bases del concurs, a provades el mateix dilluns pel president del Consorci de l’equipament, estableixen que la contractació del nou responsable serà per un període de quatre anys amb possibilitat de dues pròrrogues de dos anys més cadascuna. Les funcions descrites marquen el perfil administratiu que es vol pel càrrec, sempre “en coordinació” amb la direcció de la institució “com a òrgan responsable de portar a terme la definició estratègica del projecte”. Els candidats es poden presentar al concurs fins el 16 de setembre. Les sol·licituds presentades seran analitzades, en una primera fase d’avaluació, per una comissió de valoració constituïda a tal efecte, que seleccionarà les propostes que passaran a una segona fase en la qual es realitzaran les corresponents entrevistes amb la comissió. Aquesta comissió estarà integrada pel director del Consorci de l’Auditori i l’Orquestra, dos representants de l’Institut de Cultura de Barcelona i dos representants del Departament de Cultura de la Generalitat de Catalunya. La Gerència, explicita el concurs, “haurà d’exercir les seves funcions en coordinació amb la Direcció de la institució, com a òrgan responsable de portar a terme la definició estratègica del projecte, la direcció artística i dels recursos que se'n deriven i les funcions d'alta direcció, comandament i comunicació dels serveis vinculats a l'activitat i els seus diferents programes, incloent les institucions que en formen part (Orquestra Simfònica de Barcelona i Nacional de Catalunya, Banda Municipal de Barcelona i Museu de la Música)”. Entre les funcions descrites a les bases hi ha les de dirigir l’administració del Consorci, gestionar els recursos financers i la gestió pressupostària i comptable, contractar obres i serveis, dirigir el personal, elaborar el Pla director “incorporant els continguts artístics i la línia de programació que proposi el Consell Assessor”, o gestionar el patrimoni del Consorci i dels béns que corresponen als serveis al seu càrrec.  Mentre no es produeixi el relleu, les funcions de gerent recauen en l’actual director de L’Auditori, Robert Brufau.

Summary: L’Auditori obre convocatòria per escollir nou gerent després de cessar Jordi Tort


Els Mossos d’Esquadra han detingut a Valls un home acusat de robar a l’interior de quatre vehicles en una mateixa nit. Els fets van passar dilluns quan un testimoni va alertar que un individu amb una lot inspeccionava diferents vehicles de l’aparcament públic de l’Hort de Carme, situat al costat de l’escola l’Enxaneta. Una patrulla dels mossos s’hi va desplaçar i va comprovar que hi havia quatre vehicles saquejats i amb els vidres trencats. Poc després, els agents van arrestar el lladre, que s’havia amagat dins un recinte abandonat. A l’interior del recinte els mossos van localitzar diverses eines que incriminaven el detingut amb els robatoris com són un trepant, una lot i dos tornavisos.  L’arrestat, un veí de Valls de 46 anys, té més d’una vintena d’antecedents policials per delictes contra el  patrimoni. En les properes hores passarà a disposició judicial.  Prevenció davant d’aquest tipus de delictes  Els Mossos d’Esquadra recomanen no deixar res de valor dins el vehicle, procurar que altaveus i equips de música quedin ocults, intentar estacionar en llocs il·luminats i, si es pot, instal·lar una alarma.

Summary: Detingut per robar a l’interior de quatre vehicles a Valls


La Moncloa també té en compte que Vicepresidència té delegades les competències per al desenvolupament de l'autogovern ACN Barcelona.-Els serveis jurídics del govern espanyol assenyalen que la "responsabilitat penal" davant la convocatòria d'un referèndum recauria en el vicepresident del Govern, Oriol Junqueras, segons informa aquest divendres 'El Pais'. Els pressupostos d'aquest any, assenyala el rotatiu, deixarien més desprotegit el líder d'ERC que els altres membres de l'Executiu ja que la dotació de 5,8 MEUR en concepte "d'Organització, gestió i seguiment de processos electorals" no està adscrita a cap departament -en lloc de dependre del de Governació, conselleria liderada per la consellera Meritxell Borràs-, i en última instància és Junqueras qui ha dissenyat els comptes. D'altra banda, l'executiu espanyol també té en compte que les competències per al desenvolupament de l'autogovern són del president de la Generalitat però estan delegades a Vicepresidència. A més, el Govern també podria recórrer al Fons de Contingència –de 330 MEUR, 168 més que el 2015- i si optés a utilitzar aquestes dotacions com a "despesa no governamental", Junqueras en seria responsable ja que és el conseller encarregat de gestionar els pressupostos. Els informes tècnics en mans de La Moncloa s'han fixat en la disposició addicional 40 dels Pressupostos que preveuen que "dins de les disponibilitats pressupostàries per al 2017, s'ha d'habilitar les partides per garantir els recursos necessaris en matèria d'organització i gestió per fer front al procés refrendari sobre el futur polític de Catalunya en el marc de la legislació vigent en el moment de la seva convocatòria".

Summary: El govern espanyol apunta que la "responsabilitat penal" d'una convocatòria de referèndum recauria en Junqueras


La cancellera alemanya, Angela Merkel, ha defensat aquest dijous la “integritat territorial” dels estats en un discurs durant el congrés del PP europeu a Malta. Merkel no ha fet cap referència a la situació de Catalunya, però sí a la d’Ucraïna, on Crimea va declarar-se independent i va ser annexionada per Rússia. Segons la cancellera alemanya, “el principi d’integritat territorial no s’ha de posar a prova després de la Segona Guerra Mundial”. En el mateix congrés, el president del Consell Europeu, Donald Tusk, ha criticat els “nacionalismes i separatismes que intenten debilitar la UE”.  “Hem de respondre als populistes. Hem de cridar fort i clar que els nacionalismes i separatismes que intenten debilitar la UE són l’oposat al patriotisme modern”, ha assegurat el polonès. “Els que apunten contra la unitat europea amenacen també les seves pròpies comunitats i debiliten la sobirania del seu propi estat”, ha afegit.

Summary: Merkel defensa la “integritat territorial” dels estats en el congrés del PP europeu sense citar Catalunya


La Comissió Permanent del Consell General del Poder Judicial (CGPJ) ha acordat aquest dijous incoar diligències informatives per investigar si en els jutjats i tribunals de Catalunya s'han produït accessos indeguts a tractaments jurisdiccionals per a activitats d'inspecció, control o seguiment no previstes en la Llei orgànica del poder judicial. L'òrgan de govern dels jutges ha pres aquesta decisió després que, fa uns dies, a les pantalles dels ordinadors d'alguns jutges i magistrats de Catalunya aparegués un missatge sobre la "vigència i aplicabilitat" de la instrucció 3/2018 de la Secretaria d'Administració i Funció Pública de la Generalitat informant de la possibilitat d'accés als elements que conformen les TIC al servei de l'Administració de Justícia per dur a terme activitats de "control i seguiment", incloses les estacions de treball i infraestructures comunes. Segons la informació facilitada al Consell per diferents jutges i magistrats, posteriorment confirmada per la Sala de Govern del Tribunal Superior de Justícia de Catalunya, el missatge incloïa una menció final que indicava que l'ús de l'ordinador implica una "manifestació expressa" del coneixement dels termes i condicions de la instrucció i incloïa una pestanya de "confirmació de lectura" que forçosament havia de ser polsada per seguir utilitzant el dispositiu.   La Comissió Permanent recorda que els fitxers de dades existents en els jutjats i tribunals de Catalunya són, en bona mesura, tractaments de dades jurisdiccionals i que, en no poques ocasions, les dades incorporades als tractaments es corresponen amb les categories especials dels articles 9 i 10 de la Llei Orgànica de Protecció de Dades i els articles 9 i 10 del Reglament Europeu de Protecció de Dades, que fan referència als que permeten la identificació de la ideologia, afiliació sindical, religió, orientació sexual, creences o origen racial o ètnic; així com a condemnes i infraccions penals.   Afegeix la comissió que els responsables dels tractaments són els òrgans jurisdiccionals, únics que poden autoritzar l'accés a les dades; i que la possibilitat d'accedir-hi per a l'exercici de funcions d'inspecció i control es limiten a les establertes en la pròpia Llei Orgànica del Poder Judicial i no en cap altra norma o acte administratiu, com seria una simple instrucció. A més, l'accés s'ha de limitar a l'imprescindible, el que exclou la possibilitat d'accessos generals o indiscriminats; i s'ha de fer amb coneixement individualitzat del responsable de tractament i sota la seva supervisió.   Per tot això, el CGPJ, en la seva condició d'autoritat de control en matèria de protecció de dades respecte dels tractaments de caràcter jurisdiccional, ha acordat incoar diligències informatives per investigar possibles accessos indeguts a tractaments jurisdiccionals per a activitats d'inspecció, control o seguiment no previstes en la Llei Orgànica del Poder Judicial.   També ha encomanat al Centre de Documentació Judicial (CENDOJ) que realitzi les comprovacions tècniques corresponents per determinar si s'han produït aquests accessos indeguts als jutjats i tribunals de Catalunya i, si escau, l'abast dels mateixos i la forma en què es s'haurien produït.   Finalment, la Comissió Permanent ha acordat requerir la Generalitat perquè suspengui provisionalment tota activitat d'inspecció, control o seguiment sobre tractaments jurisdiccionals i perquè, en el termini de quinze dies, informi de manera detallada de tots els accessos que s'hagin dut a terme en jutjats i tribunals de Catalunya. Contactada per l'ACN, la  Conselleria de Justícia no ha volgut donar cap explicació sobre aquest tema.

Summary: El Poder Judicial investiga si la Generalitat ha accedit indegudament a ordinadors dels jutjats catalans


Catalunya va exportar per valor de 3.926,63 MEUR al Regne Unit el 2018, 1.152 dels quals corresponien al sector de l'automòbil, el 30% del total, segons dades de la Direcció territorial de Comerç i ICEX de Catalunya del Ministeri d'Indústria, Comerç i Turisme. Aquesta seria l'exposició de les exportacions catalanes al Regne Unit, quan queden aproximadament tres setmanes per la data prevista del Brexit, el 31 d'octubre. La xifra suposa una davallada del  2,59% en comparació amb el 2017, quan es va exportar per valor de 4.031 MEUR. Pel que fa al 2019, durant els set primers mesos s'ha arribat als 2.652 MEUR, un 9,17% més que en el mateix període de l'any anterior.  El primer sector exportador al Regne Unit va ser l'automobilístic l'any passat, seguit del de semimanufactures amb 955,84 MEUR. Per productes, el principal exportat des de Catalunya va ser l'automòbil, per valor de 1.034,85 MEUR.  Al conjunt de l'Estat, el 2018 es va exportar al Regne Unit per valor 18.977 MEUR, un 0,14% més que el 2017. D'aquest total, el 20% van ser exportacions catalanes. De gener a juliol del 2019 la xifra arriba als 11.768,32 MEUR, un 2,24% més que en el mateix període de l'any anterior.  Per territoris, Barcelona lidera les exportacions catalanes al Regne Unit , amb un 76,9% del total. A més, són el 16% de les estatals. En xifres generals, Barcelona va exportar per valor de 3.020,55 MEUR, gairebé un 4% menys que l'any anterior. En dades del 2019, les exportacions van representar 2.151 MEUR de gener a juliol, un 13,16% més que en el mateix període del 2018. Per sectors, el 37,21% de totes les exportacions són de l'automòbil, tot i que van baixar gairebé un 2% respecte al 2017. El 21,36% van ser semimanufactures, el 21,08% béns d'equip, el 8,79% manufactures de consum i el 8,72% alimentació, beguda i tabac. Per productes concrets, el 45,19% van ser vehicles, per un valor de 786,69 MEUR, seguits molt de lluny dels aparells i els materials elèctrics (6,68% i 158 MEUR). En el cas de Girona, el 2018 es va exportar al Regne Unit per valor de  250,54 MEUR, un 1% més que el 2017. Aquesta xifra va representar el 6,38% del total català i l'1,32% de l'estatal. En els primers set mesos de l'any, el volum d'exportacions gironines a territori anglès arriba als 155 MEUR, un 3,67% més que en el mateix període del 2018. En aquest cas, el 2018 el principal sector va ser el de l'alimentació, les begudes i el tabac, amb el 56,5% del total i 141,6 MEUR. El 19,5% van ser semimanufactures (18 MEUR), l'11,6% béns d'equip (24 MEUR) i el 4,21% el de l'automòbil. El principal producte gironí exportat van ser les conserves de carn o peix, amb el 16,95% del total i 42,47 MEUR, seguides de les preparacions alimentàries diverses (16,01% i 40,10 MEUR).  Pel que fa a Lleida, les exportacions al Regne Unit van arribar als 92,93 MEUR el 2018, un 8,20% menys que el 2017. Així, van representar el 2,37% del total de les catalanes i el 0,49% de les estatals. D'altra banda, entre gener i juliol es va arribar als 45,57 MEUR, un 5,47% menys que en el mateix període del 2018. Per últim, les exportacions tarragonines al Regne Unit van representar un volum de 562,61 MEUR, un 4,95% més que el 2017. La xifra suposa un 14,33% del total de les catalanes i el 2,96% de les estatals. D'altra banda, entre gener i juliol es van assolir gairebé els 300 MEUR, un 9,18% menys que en el mateix període del 2018.  Les semimanufactures van suposar el 2018 el 45,19% del total d'exportacions lleidatanes, per valor de 197,64 MEUR; d'entre les que destaquen els productes químics (42,75%). Per productes, el 22,73% van ser aparells elèctrics i el 21,12% olis essencials i productes de perfumeria.  2.829 MEUR en importacions Segons les dades de la Direcció territorial de Comerç, el 2018 les importacions van representar 2.829,17 MEUR, un 11,74% més que el 2017. Entre gener i juliol del 2019 la xifra arriba als 1.700 MEUR, un 6,37% més que en el mateix període de l'any passat. Aquestes importacions són el 24,71% del total d'importacions estatals. Dins de Catalunya, el 81% de les importacions provenen de Barcelona, el 2,9% de Girona, el 15,4% de Tarragona i el 0,93% de Lleida.  Aquestes són algunes de les xifres amb les que les exportacions encaren la sortida del Regne Unit de la Unió Europea  (UE), fixada ara per ara en el 31 d'octubre però que podria patir una extensió.

Summary: Gairebé 4.000 MEUR en exportacions, un 30% del sector automobilístic: l'exposició catalana al Brexit


Fonts populars asseguren que l’exvicepresidenta es troba en un “període de reflexió” L’exvicepresidenta del govern espanyol Soraya Sáenz de Santamaría no ha assistit aquest dijous a la primera reunió del grup parlamentari del PP al Congrés, on Pablo Casado s’ha dirigit als seus diputats per abordar l’estratègia parlamentària fins al final de la legislatura. Segons fonts del PP, Sáenz de Santamaría es troba en un “període de reflexió” després de la derrota al Congrés del PP del mes de juliol en què es va disputar la presidència del partit amb Casado i va perdre. Tampoc ha estat present a la reunió la mà dreta de Sáenz de Santamaría i exdirector del gabinet de Rajoy, José Luis Ayllón. En canvi sí que hi ha assistit l'exsecretària general del PP, María Dolores de Cospedal, que també va participar a la primera fase del procés de designació del substitut de Rajoy i que encara no té un càrrec assignat a la nova executiva.

Summary: Sáenz de Santamaría planta Casado a la primera reunió del grup parlamentari del PP al Congrés


El sindicat CCOO calcula que la despesa pública per alumne ha caigut un 34,2% des del curs 2010-11 i la situa en 2.935 euros aquest curs, mentre que fa sis anys era de 4.460. El sindicat critica que el pressupost en ensenyament sigui un 16,8% més petit que fa sis anys i hagi d'atendre un 7,8% més d'alumnes, i en canvi, el pressupost global de la Generalitat sigui un 5,3%. En aquest sentit, CCOO calcula que per mantenir la proporció d'alumnes i docents del 2010, es necessitaria 7.226 més. També ha calculat que per fer front a la població escolar dels propers anys, es necessitaran 3.000 aules més.  A més, CCOO ha detectat que els docents innovadors no noten que el Departament els doni suport.  El pressupost d'Ensenyament per aquest curs és un 16,8% menys que el que es va destinar el curs 2010-11, quan van començar les retallades, i en canvi, la població escolar ha pujat gairebé un 8%. Per aquest motiu, el sindicat CCOO ha calculat que el Govern destina un 34% menys per a cada alumna, fixant la despesa actual de 2.935 euros anyals, mentre que sis anys enrere, era de 4.460. El sindicat també calcula que seguint les proporcions de fa sis anys, caldria augmentar el cos de docents amb 7.200 professionals més.  Per aquest motiu, CCOO denuncia un empitjorament de les condicions laborals dels mestres i professors de secundària que afecten la salut dels treballadors del sector, en especial a l'escola concertada on la contractació encara és més precària, amb jornades més curtes. A més, el sindicat CCOO ha fet públiques aquestes dades i ha calculat que els propers 4 anys, el sistema públic pot necessitar fins a 3.000 aules noves per fer front als 3.000 grups que es formaran amb la població escolar actual.  Segons les dades que ha recollit CCOO, a més, les ràtios que assegura el Departament d'Ensenyament no són certes, sinó que un 30% dels instituts tenen grups amb més de 30 alumnes a 1r d'ESO, un 15% té grups de més de 35 a Batxillerat, i un 8% a l'FP. El sindicat també ha detectat que en una mostra de 500 centres, més de la meitat no senten el suport del Departament en els projectes d'innovació educativa, una proporció similar a la de centres concertats. Els docents consideren que hi ha una manca de formació, una manca de personal per dur-los a terme i que les plantilles canvien massa sovint, que no se'ls posa entrebancs però tampoc no s'estimula, i que les infraestructures estan desfasades.

Summary: CCOO calcula que la despesa pública per alumne ha disminuït un 34,2% els últims sis anys


El Teatro Real ha lamentat la mort de Montserrat Caballé i li dedicarà la funció de 'Faust' d'aquest dissabte. Ha assenyalat que és "una de les més grans sopranos de tots els temps". A través d'un comunicat, ha apuntat que "la increïble carrera artística de Caballés és una de les més brillants de la història de la interpretació lírica universal. La singular bellesa de la seva veu, de gran extensió, la rica paleta de colors del seu timbre, la seva tècnica prodigiosa, l'expressivitat de la seva depurada línia de cant, la increïble plasticitat dramàtica de les seves interpretacions vocals", han situat a Caballé "en l'exclusiva galeria dels més grans cantants de la segona meitat del segle XX".  La darrera gala d'homenatge a Caballé va tenir lloc al Teatro Real el 9 de desembre del 2014.

Summary: El Teatro Real dedicarà a Caballé la funció de 'Faust' d'aquest dissabte "com homenatge simbòlic a la seva grandesa"


Un error d'un veí de Vilobí d'Onyar (Selva) a l'hora de dipositar el seu vot ha obligat a aturar una hora les votacions. L'home ha votat a les 11:36 del matí a la Biblioteca Municipal Can Roscada, però a l'urna hi ha introduït dos sobres, el seu i el de la seva dona que no estava present. Això ha provocat que el president de la mesa aturés les votacions i després de consultar amb la Junta Electoral de Santa Coloma Farners han decidit anar a buscar la dona perquè presentés la seva documentació. El problema ha aparegut quan la dona figurava en una altra mesa del col·legi. La Junta Electoral de Santa Coloma ha decidit donar de baixa la dona de la seva mesa inicial i donar-la d'alta en la que el seu marit li ha dipositat la papereta. Tot plegat ha obligat a aturar durant una hora les votacions, per això, aquesta mesa tancarà a les nou del vespre.  Tot i que inicialment s'ha especulat amb la possibilitat d'anul·lar tota l'urna, al final s'ha optat per comprovar i corroborar la versió de l'home a través de la presència de la seva dona. Un cop arreglat el problema s'ha seguit amb normalitat les votacions a la Biblioteca Municipal.

Summary: Aturen durant una hora les votacions en un col·legi de Vilobí d'Onyar perquè un home ha votat en nom de la seva dona


La periodista argentina Leila Guerriero ha guanyat el 14è Premi Internacional de Periodisme Manuel Vázquez Montalbán. El guardó, impulsat pel Col·legi de Periodistes de Catalunya, ha reconegut la trajectòria professional de Guerriero, que "posa de manifest la necessitat, la importància i la força del periodisme". Així mateix, el jurat ha distingit la "feina de camp" que la periodista desplega per donar forma a les seves cròniques, convertides en "excel•lents assajos sociològics". Guerriero (Junín, 1967) publica des de 1991 en capçaleres com 'El País', 'La Nación', 'Rolling Stone' o 'Gatopardo', i ha escrit els llibres 'Los suicidas del fin del mundo' (2006), 'Frutos extraños' (2009) i 'Plano americano' (2011), entre d'altres.  El jurat del premi ha estat integrat per la degana del Col·legi de Periodistes, Neus Bonet; la directora d''El Periódico', Ana Cristeto; el director de l'Àrea editorial del Grup Planeta, Carles Revés; el periodista d''El País' Tomàs Delclós i el periodista Josep Cuní, com a president del jurat. La darrera edició del guardó, atorgada el 2015, va ser per al periodista català Andreu Missé. Altres professionals distingits al llarg de la història del premi han estat Jordi Évole, Maruja Torres, Anna Politkóvskaia, Tomás Alcoverro, Seymour Hersh, Roberto Saviano o Juan José Millás, entre d'altres. L'acte de lliurament del premi tindrà lloc el pròxim 18 de novembre a la seu del Col·legi de Periodistes de Catalunya.

Summary: Leila Guerriero guanya el 14è Premi Internacional de Periodisme Manuel Vázquez Montalbán


Els Mossos d'Esquadra de la Unitat d'Investigació de la comissaria de l'Hospitalet de Llobregat i la Guàrdia Urbana han detingut dues dones, de 20 i 37 anys i veïnes de la ciutat, com a presumptes autores d'un delicte continuat contra la salut pública. La investigació va començar el mes d'abril, quan algú va alertar de l'entrada i sortida freqüent de persones d'un bloc del barri de Pubilla Cases on es podria estar venent droga. En una investigació conjunta, mossos i Guàrdia Urbana van poder confirmar la venda de substàncies, principalment cocaïna, així com també pasta de cocaïna, coneguda popularment com a 'basuco'. Els compradors eren principalment del barri o de barris propers, però també van identificar veïns de poblacions de la rodalia. En un comunicat, els Mossos d'Esquadra expliquen que les venedores no només subministraven les substàncies estupefaents als drogodependents, sinó que permetien consumir-les a l'interior del pis.  Així mateix, durant la investigació els agents van constatar que les residents del domicili rebien les persones consumidores a qualsevol hora del dia i de la nit, establint torns per poder atendre la demanda. La policia també ha destacat que malgrat l'estat de confinament obligatori, mai va arribar a cessar l'activitat de venda il·legal i de rebuda de compradors.   L'entrada i escorcoll del pis investigat va ser l'11 de juny, a l'interior del qual van localitzar i detenir les dues dones. Els agents van localitzar diverses dosis de cocaïna ja preparades per a la seva distribució i venda, altres substàncies anomenades de tall, utilitzades per adulterar la droga, estris, bàscules de precisió i diners en efectiu resultat de la venda.  El jutjat de guàrdia de l'Hospitalet de Llobregat va decretar la llibertat de les dones amb càrrecs. A hores d'ara la investigació continua oberta i no es descarten noves detencions.

Summary: Desmantellen un pis a l'Hospitalet de Llobregat on dues dones venien cocaïna les 24 hores del dia


La flor i la planta ornamental, juntament amb els altres sectors agraris amb produccions estacionals, queda inclosa en la prestació extraordinària de la Seguretat Social per cessament de l'activitat, segons publica el Butlletí Oficial de l'Estat (BOE) i tal com havia reclamat Unió de Pagesos. El Reial Decret-llei 11/2020, de 31 de març, pel qual s'adopten mesures urgents complementàries en l'àmbit social i econòmic per fer front al coronavirus, publicat aquest dimecres al BOE, modifica el Reial Decret-llei 8/2020, de 17 de març, i permet a les produccions agràries de caràcter estacional que puguin acreditar la reducció de la facturació amb els mesos de la campanya anterior i no amb el semestre anterior.  Aquesta modificació incorpora aquelles produccions agràries de caràcter estacional que en els mesos anteriors al qual se sol·licita la prestació la seva facturació s'hagi reduït almenys un 75% en relació amb es mateixos mesos de la campanya de l'any anterior.   El sindicat també ha demanat al Departament i al Ministeri d'Agricultura que, en cas de no aconseguir, per part de la Unió Europea, la declaració de pertorbació de mercat i l'establiment de les mesures de suport previstes a l'Organització Comuna de Mercats (OCM) dels productes agraris per aquestes situacions, estableixin, en el marc de la nova regulació anunciada per la Comissió Europea d'ajuts de mínimis al sector agrari, ajuts per a les explotacions de flor i planta ornamental arran de les conseqüències econòmiques que els comporta l'estat d'alarma.  Unió de Pagesos recorda que el sector de la flor i la planta ornamental concentra entre dues terceres parts i el 90% de la comercialització anual en els mesos de març, abril i maig.

Summary: L'Estat incorpora el sector de la flor i la planta ornamental en la prestació extraordinària per cessament d'activitat


La victòria electoral del PP aquest 26 de juny no fa defallir les esquerres, que garanteixen que continuaran batallant per fer fora els populars del govern. L'alcaldessa de Barcelona, Ada Colau, ho ha deixat clar quan s'ha dirigit a la militància d'En Comú Podem des de l'Estació del Nord: "És possible fer fora al PP i Catalunya es deixarà l'anima per fer-ho, perquè està en joc la vida de la gent". Colau ha lamentat no haver pogut guanyar el PP a l'Estat, especialment perquè "mai" s'havien plantejat aquesta fita com una batalla "partidista", sinó com una batalla "per la vida de la gent, especialment la més vulnerable". Per això, ha anunciat que persistiran amb la idea de capgirar el govern de l'Estat i que ho faran a partir de la fórmula guanyadora d'En Comú Podem, que ha tornat a guanyar les eleccions a Catalunya. "Moltes gràcies per fer que aquesta màgia no s'acabi i haguem tornat a guanyar les eleccions a Catalunya", ha dedicat Colau als 500 seguidors de la candidatura que han seguit l'escrutini electoral des de l'Estació del Nord. "Però encara que hem guanyat a Catalunya no estem exultants. Hem apostat clarament per una aliança fraternal amb els pobles de l'Estat que no ha guanyat al PP i això ens dol", ha reconegut. Colau ha subratllat que En Comú Podem i les seves confluències seguiran intentant que la ciutadania arribi a les institucions i desbanqui el PP del poder. "Som conscients que la vida de les persones està en joc i, precisament per això, mai llançarem la tovallola", ha explicat tot recordant que vénen "del carrer, del 15-M i de defensar els drets socials". L'alcaldessa barcelonina ha recalcat que per construir les alternatives que proposen necessitaran de l'acompanyament de la ciutadania i, de fet, ha defensat la creació "d'espais transversals que no depenguin dels partits polítics" perquè la ciutadania sigui protagonista de la mateixa manera que En Comú Podem plantejava que ho fos des del govern de l'Estat. "Venim de molt lluny i som incansables i imparables. Per això estem amb la mateixa emoció i orgull que el primer dia. Gràcies, gent comuna", ha conclòs Colau, després de fer un repàs al creixement que ha tingut l'espai que ella encapçala des que ara fa dos anys es presentés en societat 'Guanyem Barcelona'. "Hem guanyat les municipals i dues vegades les generals a Catalunya", ha fet èmfasi l'alcaldessa.

Summary: Colau: "És possible fer fora al PP i Catalunya es deixarà l'anima per fer-ho perquè està en joc la vida de la gent"


Fonts del TC neguen cap intencionalitat política i asseguren que no es difonen totes les sentències ACN Madrid.-El Tribunal Constitucional (TC) va aprovar el passat 15 de juliol una sentència que desestimava una demanda d’empara interposada pel PSC i avalava la tramitació per urgència i en lectura única la reforma de la Llei de Presidència per part del Parlament de Catalunya. No obstant això, i tal com ha denunciat el vicepresident primer del Parlament i diputat de JxCAT Josep Costa, el Tribunal no va difondre la sentència ni la va penjar al seu web, com fa habitualment amb la resta de resolucions que tenen a veure amb el procés independentista. Fonts del TC han assegurat que darrere aquesta omissió no hi ha cap component polític, sinó que respon al fet que el Tribunal no fa públiques totes les seves sentències ni penja al web resolucions que –com en aquest cas- no han estat difoses. A més, apunten, les resolucions s’acaben publicant al Butlletí Oficial de l’Estat (BOE).  La sentència, aprovada per la Sala Segona del Tribunal Constitucional i datada el 15 de juliol del 2019, rebutja un recurs d’empara promogut pel Grup Parlamentari Socialistes i Units per Avançar del Parlament de Catalunya contra els acords de la Mesa del Parlament de Catalunya del 19 i 23 de març del 2018 que confirmaven la via del procediment d’urgència i en lectura única una proposició de Llei de modificació de la Llei de la Presidència de la Generalitat i desestimaven la petició de reconsideració del PSC. La reforma obria la porta a la investidura a distància del president Puigdemont i malgrat el recurs del PSC la norma es va aprovar el 4 de maig del 2018 al Parlament amb els vots de JxCAT, ERC i la CUP. El govern espanyol va presentar després un altre recurs que aquest cop sí va comportar primer una suspensió automàtica i després que el Tribunal Constitucional declarés inconstitucional i nul·la la reforma de la Llei de la Presidència que permetia la investidura a distància. Amb tot, el TC tenia per resoldre el recurs del PSC sobre la tramitació de la llei, i ho va fer el 15 de juliol. La resolució recorda que els socialistes van demanar primer una reconsideració a la Mesa sobre el procediment d’urgència i en lectura única, i després van demanar un dictamen al Consell de Garanties Estatutàries que va concloure, entre altres, que la iniciativa no complia els requisits per tramitar-se per lectura única.  Els socialistes demanaven que el TC declarés la nul·litat dels acords de la Mesa i declarés que la Mesa no hauria d’haver tramitat la proposició de Llei perquè no es complien els requisits que estableix el Reglament del Parlament de Catalunya per fer-la prosperar per lectura única i d’urgència, i per tant el procediment vulnerava els drets dels diputats.  La Fiscalia del Tribunal Constitucional va recordar que la jurisprudència del TC havia declarat conforme a la Constitució el procediment de lectura única “sempre que es donés l’oportunitat als grups parlamentaris de presentar esmenes en condicions d’igualtat”. En aquest cas, segons la fiscalia, la Mesa del Parlament havia habilitat un termini de presentació d’esmenes.  Amb tot, la Fiscalia va concloure que al procés de tramitació s’havia vulnerat el dret fonamental dels demandants i demanava al TC que declarés la nul·litat dels acords de la Mesa. Per contra el lletrat del Parlament va demanar que es desestimes el recurs adduint que no s’havien menyscabat els drets dels diputats perquè havien tingut ocasió de presentar esmenes i votar la llei durant la seva tramitació.  El TC va concloure finalment el 15 de juliol que “no pot acollir” la petició d’empara del PSC sobre una suposada infracció dels drets dels diputats. Ho ha adduint a “l’autonomia parlamentària” que recull l’Estatut d’Autonomia, que estableix que “el Parlament gaudeix d’autonomia organitzativa, financera, administrativa i disciplinària” i “elabora i aprova el seu reglament, el seu pressupost i fixa l’estatut del personal que en depèn”. “En l’exercici de l’autonomia reglamentària que la Constitució reserva a les cambres els correspon una funció ordenadora de la vida interna de les assemblees”. En aquest marc, els magistrats recorden que l’article 67 de l’Estatut d’Autonomia deixa a mans del Reglament del Parlament i de la Llei de la presidència el mecanisme d’elecció del president de la Generalitat, i asseguren que no es pot concloure que la modificació de la Llei de la Presidència afectés a una matèria reservada exclusivament al Reglament del Parlament.  “En conseqüència, des del control que correspon a aquest Tribunal Constitucional dels actes de la Mesa de la Cambra, es pot concloure que no es va vulnerar la reserva de reglament parlamentari”, i per tant “hem de desestimar el recurs d’empara per aquest motiu”, conclou el Constitucional. A més, pel que fa al procediment de lectura única, els magistrats recorden que ja hi ha jurisprudència sobre la qüestió i “a la vista de la citada doctrina i del contingut del precepte impugnat no s’ha d’entendre vulnerat l’article 23.2 de la Constitució ni tampoc el 138 del reglament del Parlament de Catalunya pel fet que s’hagi aprovat mitjançant el procediment de lectura única”.  Per tot plegat, sosté el TC “no podem entendre que els acords de la Mesa del Parlament de Catalunya del 19 i 23 de març del 2018 hagin constituït un incompliment manifest del que va ordenar el Tribunal Constitucional” i en definitiva es decideix “desestimar la demanda d’empara presentada pels diputats del Grup Parlamentari Socialistes i Units per Avançar”.

Summary: El TC no va fer pública una sentència que donava la raó al Parlament i avalava la tramitació de la Llei de Presidència


L'exministre de Finances grec Yanis Varoufakis ha reclamat una unió "social i econòmica" a Europa per pal·liar l'efecte de les decisions d'empreses com Nissan. "Alemanya pot salvar Lufthansa, però Espanya no pot salvar Nissan perquè no té diners", ha assegurat el també economista en una trobada virtual amb PIMEC. Així mateix, Varoufakis ha criticat el fons de reconstrucció de 750.000 milions d'euros presentat aquest dimecres per la presidenta de la Comissió Europea, Ursula Von der Leyen, i ha advertit que implicarà "austeritat" per a les petites empreses en el futur. L'economista també ha reclamat un pla d'inversió a Europa per fer front a la crisi del coronavirus i ha plantejat proposar els eurobons a trenta anys. "S'ha d'establir una veritable unió social en la qual les decisions empresarials no provoquin unes conseqüències tan greus sense que Europa ni els països puguin fer res ni tinguin cap xarxa per als treballadors", ha assegurat amb relació a la decisió de Nissan de tancar la planta de Barcelona.  Durant la seva intervenció, l'exministre grec ha proposat un pla d'inversió a la Unió Europea, dirigit especialment a les petites i mitjanes empreses i ha criticat la política econòmica basada en un "esquema de préstecs". Així mateix, ha considerat l'actual crisi del coronavirus com una excusa per impulsar un pla per gestionar el deute privat i públic de la UE.  Varoufakis ha advertit d'un "tsunami de fallides" a la Unió Europea per la crisi del coronavirus, ja que, per primera vegada, l'oferta i la demanda han estat colpejades al mateix temps. Davant aquesta situació, l'exministre de Finances grec ha defensat la creació de "l'Agència Europea d'Inversió", on el 80% dels fons anirien destinats a les petites i mitjanes empreses.  L'economista ha atribuït les diferències entre els països de la Unió Europea a la composició i mida dels negocis. En aquest sentit, Varoufakis creu que la inversió en petites i mitjanes empreses beneficiaria especialment els països del sud d'Europa, on aquestes companyies tenen un major pes sobre l'economia.  L'acte de la patronal de la petita i mitjana empresa catalana ha comptat també amb la participació del president de Foment Nacional del Treball, Josep Sánchez-Llibre, i els secretaris generals de CCOO i UGT a Catalunya, Javier Pacheco  i Camil Ros, respectivament.

Summary: Varoufakis assegura que el govern espanyol "no pot salvar Nissan" perquè no té diners i reclama una Europa "social"


El fiscal demana una pena de 17 anys i 10 mesos de presó per a Dave Verbist, l'home que va confessar haver estrangulat i esquarterat una dona en un pis de Girona. Segons l'acusació pública, el processat va enrotllar un cable al voltant del coll de la víctima i la va asfixiar. Ho va fer aprofitant que es trobaven sols a l'habitació de l'habitatge que ell tenia llogat al carrer Pare Coll. Tot i que el crim va tenir lloc l'octubre del 2013, el cadàver no es va trobar fins al juliol de l'any següent perquè l'acusat, amb l'ajuda del seu company de pis, va repartir el cos en bosses d'escombraries i el va llançar a diferents zones boscoses al voltant de ciutat. El fiscal acusa Verbist d'un delicte d'assassinat i un altre de profanació de cadàver. Per al company de pis, Doramas Sánchez, sol·licita una condemna de 3 anys i 4 mesos de presó per encobriment i profanació de cadàver.  L'Audiència de Madrid ja ha condemnat Verbist a 25 anys de presó per estrangular i cremar una turista danesa el juny del 2014. El fiscal Enrique Barata sosté que cap a les dues de la matinada del 24 d'octubre del 2013 els dos acusats i la víctima van anar al pis que ells tenien llogat al carrer Pare Coll de Girona. Durant la nit, Doramas Sánchez se'n va anar a dormir mentre Dave Verbist i la víctima anaven a l'habitació d'ell a mantenir relacions sexuals. "Mentre estaven al dormitori, Dave Verbist va col·locar un cable enrotllat al coll de la víctima i, sent conscient que li causaria la mort per asfíxia, va estirar fort i prolongadament amb les dues mans fins a estrangular-la", indica el fiscal en el seu escrit de conclusions provisionals.  L'acusació pública apunta que la víctima no es a poder defensar ni demanar ajuda perquè l'acusat la va atacar de forma "sobtada i inesperada". Considera que Verbist va cometre el crim aprofitant-se de la intimitat del dormitori i sabent que la dona no esperaria una conducta "violenta i mortal" durant una relació íntima. "Li va ser impossible demanar o rebre ajuda perquè l'acusat li estava pressionant fortament el coll amb el cable impedint-li cridar", afegeix el fiscal.  A més, segons la tesi de la fiscalia, Verbist tenia una "manifesta superioritat física" sobre la víctima. "Tot això, va impedir que pogués exercir una mínima defensa eficaç contra l'agressivitat letal de l'acusat", conclou. Per aquest motiu, el fiscal acusa Dave Verbist d'un delicte d'assassinat per la concurrència de traïdoria.  Mesos desapareguda La família de la víctima va denunciar-ne la desaparició perquè havien perdut el rastre d'ella el dia 23 d'octubre, quan va ser vista per últim cop al barri de Can Gibert del Pla. Durant mesos no en van saber res fins que la policia va detenir Dave Verbist, un belga de 35 anys, a Madrid per un altre crim. Aleshores, va confessar espontàniament que havia matat una dona a Girona i que s'havia desfet del cadàver. Segons el fiscal, a primera hora del matí després de cometre el crim, Verbist li va explicar al seu company el que havia fet. "Li va explicar la mort violenta de la víctima i Doramas Sánchez va veure el cadàver al dormitori de l'acusat", relata el fiscal. El company de pis, en comptes d'alertar la policia, va decidir encobrir el seu amic. Tots dos van acordar fer desaparèixer el cos esquarterant-lo, repartint els fragments en bosses d'escombraries i llançant-los a diverses zones boscoses del voltant de Girona. El fiscal afirma que van actuar "faltant al respecte que la seva memòria i dignitat com a persona mereixen" i amb "total menyspreu" cap a la víctima.  Mentre Sánchez anava a treballar, Dave Verbist va trossejar el cadàver a la banyera amb un ganivet. Quan el company de pis va tornar de la feina, va ajudar Verbist a baixar les bosses d'escombraries i li va deixar les claus del seu cotxe perquè pogués "traslladar i tirar les restes" per "ocultar-les i evitar-ne el descobriment per part dels investigadors". Plegats, després, van baixar el matalàs on va morir la víctima i el van llançar a un contenidor.  Segons el fiscal, va ser Sánchez qui va anar a comprar lleixiu i detergent per, juntament amb Verbist, fer una neteja "integral i profunda" del pis per desfer-se de qualsevol prova o resta biològica. Poc després, el 31 d'octubre, van extingir el contracte de lloguer i van abandonar Girona per anar a viure a Madrid. Detingut a Madrid El juny de l'any següent, en el marc de la investigació d'un assassinat a Madrid, Verbist va reconèixer el crim de Girona. El 21 de juliol el van traslladar a la ciutat, on va passar a disposició judicial i va acompanyar la comitiva judicial als llocs on havia llançat el cadàver de la víctima. Van localitzar la mandíbula i el crani a la zona de Taialà, el fèmur i la tíbia esquerres a Fornells de la Selva i el tòrax i l'abdomen a Sant Julià de Ramis. "No s'han pogut localitzar més restes de la víctima pel temps transcorregut i per la degradació biològica", concreta el fiscal Enrique Barata. L'acusació pública acusa Verbist d'un delicte d'assassinat i un altre de profanació de cadàver i demana que el condemnin a 17 anys i 10 mesos de presó. Li aplica una circumstància atenuant de confessió. A Doramas Sánchez, que no ha arribat a entrar a presó per aquests fets, li atribueix els delictes d'encobriment i de profanació de cadàver i sol·licita una pena de 3 anys i 4 mesos.  La víctima tenia com a familiars propers la seva mare, el seu pare i dues filles. En matèria de responsabilitat civil, el fiscal vol que Verbist els indemnitzi amb 450.000 euros i Doramas Sánchez amb 12.000 euros. El cas, que es jutjarà per la via del jurat popular, arribarà a judici a l'Audiència de Girona en els pròxims mesos. L'Audiència de Madrid ja ha jutjat i condemnat Verbist a 25 anys de presó per estrangular i cremar una turista danesa el juny del 2014. El fiscal ha sol·licitat que la sentència consti en el procediment de Girona.

Summary: El fiscal demana 17 anys i 10 mesos de presó per a l'acusat d'assassinar i esquarterar una dona a Girona


Mercadona ha adquirit aquesta campanya més de 400.000 quilos de figues a les comarques lleidatanes, en particular als municipis d'Alguaire, Almenar, Almacelles i Vilanova de Segrià. En concret, des de l'inici de la campanya, que va començar a mitjan agost i va finalitzar el 31 d'octubre, la companyia ha comercialitzat figa negra procedent de proveïdors de Lleida cosa que ha suposat un increment del 50% respecte a les compres d'aquest producte en relació a la campanya passada. Durant el 2014, Mercadona va assolir un volum de compres a les comarques lleidatanes per valor de 171 milions d'euros, majoritàriament destinats a l'adquisició de fruita dolça, carn de porc i de pollastre.  L'empresa d'Alguaire (Segrià) Figs Fruits, un dels proveïdors de figues de Mercadona, qualifica l'acord amb la cadena de supermercats com a "positiu per a tots dos perquè oferim un bon producte i guanyem en estabilitat" i, alhora, "una gran oportunitat per donar a conèixer el nostre producte als consumidors". Aquest volum de compra de figues ha estat possible gràcies a la qualitat del producte i a la bona acceptació que ha tingut per part dels clients, segons Figs Fruits.  Aquesta empresa lleidatana assegura que tant els clients com els treballadors de Mercadona s'han mostrat satisfets amb el producte. Per la seva banda, responsables de Mercadona han assegurat que "és un orgull poder oferir als nostres caps productes frescos de proximitat i amb la màxima qualitat". Suport al teixit productiu de les comarques lleidatanes i aposta pel sector primari L'aposta de Mercadona per les figues de les comarques de Lleida se suma a la que també ha fet la companyia per altres productes locals que la cadena serveix a les seves botigues, com ara la fruita fresca (pomes, peres, prunes, préssecs i nectarines, principalment) de proveïdors lleidatans com ara Catafruit i Nufri, entre altres. Aquesta relació "estratègica" amb empreses de referència a les comarques de Lleida ha permès que, per exemple, el 2014 Mercadona adquirís 20 milions de quilos de carn de pollastre a Grupo Sada i més de 69,1 milions de quilos de fruita a empreses lleidatanes. Segons Mercadona, "aquestes dades són una mostra de l'aposta sostinguda de la companyia pel sector agroalimentari català", tal com reflecteix el fet que Incarlopsa comprés gairebé 90.000 porcs a Lleida per proveir Mercadona. En total, el volum de compres a proveïdors lleidatans o amb seu a Lleida va assolir els 171 milions d'euros durant el 2014. Des de Mercadona remarquen la importància de treballar conjuntament amb el sector primari "per avançar junts cap a una cadena agroalimentària sostenible". És per això que la cadena manté acords estables amb més de 6.000 agricultors, 4.000 ramaders i 12.000 pescadors en l'àmbit de tota la cadena. Al marge de les compres per valor de 171 milions d'euros de productes de les comarques lleidatanes, la companyia va tancar el 2014 amb 12 botigues a Lleida i una plantilla de 529 persones, totes amb contractes estables. En el marc de vincular part de la seva retribució als beneficis i a la productivitat de la companyia, Mercadona va repartir entre els seus treballadors 1,9 milions d'euros en concepte de prima per objectius durant el 2014 a Lleida.  Aposta pel producte fresc La companyia ha implantat a Catalunya el seu nou model de venda de productes frescos en les seccions de peixateria, fruita i verdura, i forn. El setembre del 2013 Mercadona va implantar el nou model de venda de peix que ha possibilitat que les botigues disposin de peix fresc de llotja cada dia. Pel que fa a la fruita i la verdura (model implementat el febrer del 2014), l'adaptació de la secció a l'estacionalitat dels productes, juntament amb la millora de la qualitat dels productes, "ha permès fomentar el consum de fruita i verdura i, també, que els proveïdors agrícoles de la companyia disposin d'espai suficient a les botigues per oferir els seus productes als clients". En aquest sentit, destaca la reducció de costos que ha suposat l'eliminació d'alguns processos intermedis, com ara la nova estratègia que la companyia està aplicant en algunes referències per portar els productes directament del camp al bloc logístic i, des d'allà, al supermercat. "Això permet que la fruita no hagi de passar pel magatzem del proveïdor per calibrar-la i fer-ne l'encerament o maquillatge, amb la qual cosa es guanya en frescor i qualitat", segons la cadena de distribució.

Summary: Mercadona adquireix més de 400.000 quilos de figues a les comarques de Lleida


El Departament de Salut ha creat un nou indicador socioeconòmic, que combina fins a set variables, amb l'objectiu de modificar els criteris d'assignació de recursos a les Àrees Bàsiques de Salut (ABS). A partir del pròxim any, el Departament no finançarà els ambulatoris només en funció del volum de població assignada, sinó que tindrà en compte les necessitats socials d'aquesta població per tal d'injectar més diners en aquelles zones del territori on l'anomenat 'índex de privació' sigui més alt; és a dir, on s'hagi d'atendre una població amb un nivell socioeconòmic més baix. En una primera fase, es destinaran 65 MEUR en cinc anys als 180 ambulatoris més infrafinançats, d'acord amb aquest nou criteri. L'anualitat de 2017 són 13 MEUR, dels quals 2,8 MEUR són per a les 25 ABS més desafavorides, totes elles a l'àrea metropolitana de Barcelona.

Summary: Salut repartirà els recursos als ambulatoris en funció de les necessitats socials de la població de cada territori


La retirada de la presidència de Gas Natural Fenosa per part de Salvador Gabarró depèn de la decisió de Criteria, un dels dos accionistes de referència conjuntament amb Repsol de l’empresa energètica. Criteria té la competència per decidir el nomenament del president i Repsol el conseller delegat, ha assegurat el mateix Salvador Gabarró en una roda de premsa poc abans de la junta general d’accionistes. Preguntat diverses vegades sobre la seva jubilació, Gabarró ha afirmat que tot i estar a gust en a companyia esperava que la decisió ‘’sigui més que aviat que tard’’. El president ha afegit que no volia ser un problema per Isidre Fainé i per tant marxarà de la companyia quan ho decideixi ‘la Caixa’. Salvador Gabarró ha reconegut que després de la mort del president del Banc Santander, Emilio Botín, ha entrat en el pòdium dels tres presidents de més edat de les companyies de l’Ibex-35, rere de Juan Miguel Villar Mir, president del grup constructor OHL i de José Lladó, president de Tècniques Reunides.  El president de Gas Natural Fenosa ha explicat el pacte de control que tenen els dos accionistes de referència de l’empresa gasista catalan, Criteria del grup ‘la Caixa’ i la petroliera Repsol. En aquest pacte, entre d’altres compromisos, Criteria assumeix la responsabilitat del nomenament del president de Gas Natural Fenosa i Repsol del seu conseller delegat.  En aquests moments, ha dit Gabarró, Isidre Fainé, president de CaixaBank, ja té suficients problemes de regulació en el seu grup bancari per afegir la presidència de Gas Natural Fenosa, ‘’quan aquesta presidència de fet no és cap problema’’ per Fainé. Gabarró ha afegit que ‘’em sento responsable i no vull crear un problema al grup ‘la Caixa’.  Amb aquesta conjuntura, el president ha manifestat que es trobava a gust en la companyia i per tant estava a l’espera de la decisió de Criteria ‘’que espero que sigui més aviat que tard’’, ha reblat. El president ha assegurat que ‘’ja és temps de deixar-ho però no em deixen’’.

Summary: Gabarró assegura que deixarà Gas Natural Fenosa quan ho decideixi Criteria i ‘’espero que sigui més aviat que tard’’


El president de la Generalitat, Quim Torra, i el president de Flandes, Jan Jambon, demanen a la Unió Europea (UE) "mecanismes que puguin permetre la integració de nous estats independents nascuts per vies democràtiques". Aquesta és la principal reivindicació d'un acord que els dos representants polítics han signat aquest dissabte en el marc d'una trobada que s'ha celebrat al Palau de la Generalitat. El text també considera que un referèndum pactat amb l'Estat com el que va fer-se a Escòcia i "l'autodeterminació pacífica" han de ser la "base" per resoldre el "conflicte polític" que existeix entre Catalunya i Espanya. Així mateix, Jambon ha remarcat que està pendent de reunir-se amb l'ambaixadora espanyola a Flandes.

Summary: Catalunya i Flandes sumen forces per demanar a la UE "mecanismes per permetre la integració de nous estats independents"


El magistrat del Jutjat d'Instrucció número 13 de Barcelona ha deixat en llibertat amb càrrecs el secretari d'Hisenda, Lluís Salvadó, que dimecres va ser detingut per la Guàrdia Civil en el marc de l'operació contra els preparatius pel referèndum. El jutge la imputa els delictes de malversació, prevaricació i desobediència i l'obliga a comparèixer al jutjat un cop per setmana. El titular del jutjat número 13 està prenent declaració aquest divendres a sis dels detinguts i també ha deixat en llibertat amb els mateixos càrrecs la directora de Serveis de la multinacional informàtica T-Systems, Rosa María Rodríguez Curto, i el directiu de la Fundació PuntCat Josep Masoliver.

Summary: El jutge deixa en llibertat Lluís Salvadó amb els càrrecs de malversació, prevaricació i desobediència


El Govern ha aprovat aquest dijous la subscripció de diferents acords de col·laboració amb diverses institucions de països en desenvolupament de les conques sud i est de la Mediterrània per a la selecció i formació de 960 persones ecoemprenedores a través del Centre d'Activitat Regional pel Consum i la Producció Sostenible (SCP/RAC). El procés es durà a terme al Marroc, Egipte, Tunísia, Algèria, Jordània i Palestina. Gràcies a aquesta iniciativa, les persones seleccionades rebran formació i serveis específics d'entrenament i incubació per ajudar-les a posar en marxa, consolidar o expandir el seu projecte de negoci. L'SCP/RAC aportarà 354.000 euros per dur a terme les col·laboracions. Ho farà en virtut dels compromisos adquirits en el marc del programa SwitchMed, que finança la Unió Europea i que desenvolupa al nostre país l'Agència de Residus de Catalunya (ARC), del Departament de Territori i Sostenibilitat. El Centre d'Activitat Regional pel Consum i la Producció Sostenible, que opera dins del Pla d'Acció per la Mediterrània del Programa de les Nacions Unides per al Medi Ambient (UNEP/MAP), desenvolupa SwitchMed en col·laboració amb l'Organització de les Nacions Unides per al Desenvolupament Industrial (UNIDO) i la Divisió de Tecnologia, Indústria i Economia del Programa de les Nacions Unides per al Medi Ambient (UNEP-DTIE).

Summary: El Govern col·laborarà amb diversos països mediterranis en desenvolupament per formar un miler d'ecoemprenedors


La fins ara diputada al Congrés i exnúmero dos de Pedro Sánchez al 20-D, Meritxell Batet, ha confirmat que es presenta a les primàries del PSC per liderar la llista per Barcelona el proper 26 de juliol. Batet, que ha dit que sense el “suport i l’alè” de dirigents com Miquel Iceta i de “molts militants” no hauria donat el pas, ha explicat que s’ha decidit perquè creu que és “més útil des de Catalunya” per intentar aconseguir que el proper govern espanyol sigui socialista i el presideixi Pedro Sánchez. Batet ha assegurat que si l’exministra Carme Chacón no hagués renunciat, ella no hauria volgut competir pel lideratge de la candidatura del PSC per al 26-J. La socialista, a més, ha volgut replicar a l’altre candidat, Carles Martí, que la seva exigència per modificar les llistes no és una qüestió que hagin de pactar entre ells per aconseguir evitar les primàries. “És una decisió que es prendrà col·lectivament entre els dirigents i la militància del PSC”, ha sentenciat. Meritxell Batet ha comparegut davant els mitjans després d’explicar a l’Executiva del PSC la que havia acceptat l’oferta del primer secretari del PSC, Miquel Iceta, per presentar-se per ser la cap de llista al 26-J. La socialista ha explicat que ho ha decidit després de “rebre moltes trucades i del suggeriment directe d’Iceta per fer el pas endavant”. “Sense el suport rebut en aquestes hores, l’alè i l’acompanyament de la militància, no hagués pres aquesta decisió. Es una decisió personal però acompanyada de molta gent”, ha celebrat.  Batet, que ha assegurat que ha treballat molt a gust amb Pedro Sánchez, líder del PSOE, i que té el compromís del socialista per seguir col·laborant-hi, ha explicat que ara mateix considera que el principal objectiu del PSC és “aconseguir un govern per a Espanya, que representi canvis substancials, i amb un president socialista”. És per això que creu que “en aquests moments, es més útil la feina que puc fer des de Catalunya per a aconseguir aquest objectiu”.  Pel que fa a la seva actitud de cara a la negociació que ha demanat l’altre candidat a les primàries, Carles Martí, i que podria acabar amb la retirada de l’exsenador i evitar l’enfrontament, Meritxell Batet s’ha compromès a “parlar amb ell”. Amb tot, ja li ha avançat que la qüestió de la confecció de les llistes i de la substitució d’alguns noms en els llocs destacats de la candidatura ha de ser una “decisió col·lectiva” presa entre “la militància i els dirigents” del PSC. “Aquesta no és una cosa que haguem de decidir entre nosaltres només, formem part d’un projecte tots dos, i aquest serà un debat per a més endavant”, ha replicat a Martí.  Batet ha assegurat que encara la possibilitat de liderar la llista del PSC “conscient de la responsabilitat” que suposa i del “moment històric” que travessa la política catalana i espanyols. Però també ha reconegut que no hauria donat el pas de presentar-se si l’exministra Carme Chacón no hagués renunciat a liderar la candidatura. “Si Carme Chacón no hagués fet el pas al costat, jo no m’hagués presentat. La candidatura del 20-D era una bona candidatura i ella té una trajectòria d’èxits, i representa el socialisme català de manera molt clara i reconeguda a tota Espanya. Jo hagués estat partidària que ella continués”, ha explicat.  En els propers dos dies, Batet haurà de formalitzar la seva candidatura a les primàries per poder ser la cap de llista el 26-J. Alhora, s’ha compromès a estar en contacte amb Carles Marti per parlar de la negociació i l’acord que l’exsenador ha reclamat.

Summary: Batet diu que es presenta perquè creu que és “més útil des de Catalunya” per aconseguir un govern socialista


Metges de Catalunya (MC) ha reclamat a la nova consellera de Salut, Alba Vergés, "un compromís polític formal per fer créixer urgentment i progressiva el pressupost sanitari, amb l'objectiu d'apropar-lo al nivell dels països europeus del nostre entorn", on la inversió en salut pública sobre el producte interior brut (PIB) és del 7%, en lloc del 3,8% català. A través d'un comunicat, el sindicat ha assegurat que aquest increment gradual dels comptes permetria afrontar "amb més garanties" els reptes socioeconòmics i tecnològics de futur del sistema i mantenir la qualitat i equitat dels seus serveis. MC també ha demanat a la nova consellera que el col·lectiu mèdic recuperi "el poder adquisitiu perdut" a causa de "les retallades", que el sindicat estima en un 30% i una "millora de les condicions de l'exercici professional", reduint les càrregues assistencials. Metges de Catalunya ha subratllat que és "indispensable" incrementar la plantilla mèdica d'atenció primària, que ha minvat en gairebé 900 facultatius entre els anys 2010 i 2017, per poder garantir una assistència de qualitat amb un límit de 25 visites diàries per consulta. D'altra banda, el sindicat ha instat a la nova consellera de Salut a "establir una mesa d'interlocució directa i vinculant amb els metges, per regular les condicions laborals i professionals específiques del col·lectiu, i, alhora, restituir el protagonisme mèdic en la planificació i el govern del sistema sanitari català". A més, ha demanat a Alba Vergés un "esforç d'inversió" per frenar l'obsolescència dels equips tecnològics sanitaris, modernitzar les infraestructures més envellides i incrementar les places sociosanitàries que ofereix el sistema per tal d'alliberar llits hospitalaris ocupats per pacients dependents i facilitar, d'aquesta manera, el drenatge dels serveis d'urgència. Finalment, MC ha traslladat a Vergés el suport de l'organització a l'executiu català en la "defensa legítima de l'accés universal a la sanitat pública", ja que considera que la implantació de fronteres assistencials en societats inclusives i globalitzades és un "greu error", tant des d'un punt de vista ètic com de salut pública. El sindicat confia que l'experiència sanitària acumulada en els darrers anys per la nova consellera, al capdavant de la Comissió de Salut del Parlament i com a secretària nacional d'ERC en l'àmbit de la salut i benestar, "es tradueixi en una gestió integradora que tingui en compte el coneixement i el criteri dels professionals de la medicina".

Summary: Metges de Catalunya demana a la nova consellera de Salut que situï el pressupost sanitari al "nivell europeu"


El president del Parlament, Roger Torrent, ha mantingut aquest dijous, en una entrevista al Hoy por Hoy de la Cadena Ser, la seva intenció d’apel·lar a organismes internacionals si finalment el jutge del Tribunal Suprem Pablo Llarena no permet al candidat de JxCat, Jordi Sánchez, assistir al ple de la seva investidura convocat per a aquest divendres. “Si no respecta la legalitat internacional, farem una reflexió profunda sobre la responsabilitat del Parlament i que segur incorporarà un element internacional de relació amb els òrgans que han de defensar la legalitat internacional que no s’estaria complint. Treballem en molts fronts i és cert que tenim relacions internacionals també. I l’ONU i la UE han de plantejar també la defensa d’aquets valors democràtics”, ha sentenciat, recordant que des del Comitè dels Drets Humans de l’ONU s’ha demanat el respecte als drets polítics de Sánchez com a mesura cautelar.  Tot i això, Torrent no ha volgut concretar si la seva intenció és suspendre o no el ple si Sánchez no pot acudir a la investidura. I és que el president del Parlament no concep ni tan sols contempla la possibilitat que el jutge no permeti l’assistència del candidat. “Poder assistir seria el més normal, el que permetria defensar, protegir i fer efectius els sues drets polítics, que ha de poder afrontar en una investidura amb normalitat”, ha dit.  En aquest sentit, ha considerat “inconcebible que el magistrat no fes cas a les mesures cautelars de l’ONU i no protegís els drets polítics que té intactes el candidat”. “Això és el que em semblaria poc normal. Per això espero que acudeixi al ple amb normalitat”, ha afegit, tot explicant que no permetre l’assistència suposaria “escriure una nova pagina negra en la repressió dels drets polítics dels diputats”.

Summary: Torrent apel·larà a organismes internacionals si Llarena no permet que Sánchez assisteixi al ple d’investidura


Foment eleva el cost del tren llançadora fins als 285 milions d’euros, per sobre dels 268 previstos inicialment ACN El Prat de Llobregat.-El ministre de Foment, Íñigo de la Serna, ha reconegut que el tren llançadora a l’aeroport de Barcelona-El Prat no entrarà en funcionament fins més enllà del 2018, més tard del termini que havia anunciat prèviament l’executiu central. En una visita a les obres d’aquesta infraestructura aquest divendres a la tarda i acompanyat de la vicepresidenta del govern espanyol, Soraya Sáenz de Santamaría, el ministre de Foment ha elevat el cost del tren llançadora fins als 285 milions d’euros (per sobre dels 268 previstos inicialment) i ha admès que la primera fase del projecte, que inclou l’execució d’un túnel de 3,1 quilòmetres, no estarà enllestida fins el desembre de 2018. El tren llançadora circularà ha d’unir l’estació de Sants amb la T1 de l’aeroport en 19 minuts i s’estima que donarà servei a nou milions de viatgers anualment. En unes declaracions als mitjans de comunicació després de visitar les obres, De la Serna ha admès que la primera fase de l’obra és la més “complicada” ja que s’ha d’executar la plataforma sobre la que es col·locaran les vies del tren llançadora. Durant la segona fase, que s’executarà posteriorment al desembre de 2018, s’instal·laran les vies i catenàries necessàries per la circulació dels combois, així com les estacions que han de rebre els trens en les dues terminals T1 i T2 de l’aeroport del Prat. El ministre ha apuntat que hi ha molts serveis que es troben afectats per aquest projecte, que en els seus 4,5 quilòmetres de longitud travessa infraestructures crítiques com el mateix aeroport i que també afecta la connexió ferroviària entre Barcelona i Tarragona. “Un cop acabat, el projecte, permetrà un avenç molt significatiu en la mobilitat dels usuaris de l’aeroport del Prat i una millora en la intermodalitat entre el tren i el metro”, ha conclòs el titular de Foment. La tuneladora que ha d’executar el tram soterrat del trajecte del tren llançadora ja ha estat utilitzada en l’execució d’altres grans infraestructures ferroviàries, com és el cas de l construcció de la línia d’alta velocitat. El ministre De la Serna ha avançat que durant el mes d’abril arribaran les primeres peces de la tuneladora, que estarà muntada durant l’estiu i que podrà començar l’execució del túnel a principis de setembre d’aquest 2016. La vicepresidenta insisteix en la via del diàleg i “l’estabilitat institucional” En clau més política, la vicepresidenta ha insistit en la necessitat de la “via del diàleg, la cooperació i l’estabilitat institucional” i ha dit que aquesta forma d’actuar permet portar a terme obres com la llançadora de l’Aeroport. Ha reivindicat que les administracions han d’atendre les demandes dels ciutadans i ha reclamat que “és responsabilitat de tots” poder avançar en infraestructures com aquesta. “Estem per buscar solucions als problemes, continuar invertint i garantir els serveis públics i els drets”, ha declarat.    Saénz de Santamaría ha posat com a exemple la “bona col·laboració i la bona feina de tots” que segons ella demostra aquest projecte per tal de poder continuar treballant “per dotar Catalunya i Espanya d’infraestructures de primera”. La vicepresidenta ha destacat que un projecte com el tren llançadora afavoreix “la cohesió social com la vertebració territorial”, un element fonamental per a l’economia catalana per la seva “posició geogràfica estratègica”, la seva proximitat a França i el flux de mercaderies i viatgers que circulen pel seu territori.

Summary: El govern espanyol endarrereix fins més enllà de 2018 l’entrada en funcionament del tren llançadora al Prat


L’oposició de Cerdanyola del Vallès (Vallès Occidental) ha donat l’esquena a l’alcalde del municipi, Carles Escolà (Compromís per Cerdanyola) i ha votat en contra de la proposta de pressupost municipal vinculada a una qüestió de confiança que s'ha debatut en un ple extraordinari aquest divendres. Finalment l'han rebutjat els grups municipals del PSC, ERC, CiU, PP i C’s i hi han votat a favor els cinc regidors del govern i la portaveu d’ICV-EUiA. Per la seva banda el regidor d’esquerres no adscrit s’ha abstingut. Ara s’obre un període d’un mes en què l’oposició haurà de posar-se d’acord per presentar una moció de cesura i una alternativa de govern. Si les forces polítiques no ho aconsegueixen, els comptes d’Escolà quedaran aprovats automàticament i l'actual executiu es mantindrà al capdavant de l'Ajuntament.

Summary: L’oposició de Cerdanyola gira l’esquena a Carles Escolà i aquest repta els partits a presentar un govern alternatiu


El Partit Demòcrata Català (PDC) demana sumar la mitjana aritmètica dels seus vots per així superar el mínim del 15% dels sufragis a totes les circumscripcions i poder mantenir així el grup parlamentari al Congrés. Aquesta és la formula que Francesc Homs hauria proposat emparant-se en els precedents del PNB, que van fer ús d’aquesta escletxa després de les eleccions de 1986 i 1996. Segons avança el diari Ara, que ha tingut accés a l’informe, el PDC demanarà a la mesa que faci una suma entre els percentatges obtinguts per CDC a les quatre províncies catalanes i la divideixi entre quatre. Del 12,2% de Barcelona, el 13,7% de Tarragona, el 23,2% de Girona i el 22,6% de Lleida se n'obtindrà una mitjana del 17,96%, que obviarà les diferències de pes poblacionals d'unes i altres però permetrà al PDC tenir grup parlamentari. El PP i el PSOE ho haurien acceptat però la mesa encara té l’última paraula.

Summary: El PDC demana sumar la mitjana aritmètica dels seus vots per mantenir el grup al Congrés


La Central Sindical Independent i de Funcionaris (CSIF) ha presentat un escrit a la Fiscalia Superior de Catalunya per demanar-li que faci extensible a les més de 200 policies locals les instruccions dirigides als Mossos d'Esquadra, la policia espanyola i la Guàrdia Civil per evitar el referèndum previst per l'1 d'octubre. El CSIF argumenta que les policies locals són cossos de seguretat també amb funcions de policia judicial i alerta de la "situació que es generarà des dels municipis contra aquests empleats públics que es vol utilitzar per dur a terme la jornada de consulta". El sindicat recorda que el Tribunal Constitucional (TC) va suspendre el referèndum i considera que les policies locals cometrien una "infracció penal" si hi col·laboren.  La instrucció 2/2017 fa referència al tractament policial davant d'actes d'autoritats, funcionaris públics o particulars en connivència amb els anteriors "adreçats a la preparació i celebració del referèndum d'autodeterminació, en tant indiciaris de delictes de desobediència, prevaricació i malversació". Segons la instrucció, els cossos policials han de redactar i enviar un atestat si tenen indicis d'un acte de preparació del referèndum i intervenir material electoral.

Summary: El sindicat CSIF demana a la Fiscalia Superior de Catalunya que també ordeni les policies locals evitar el referèndum


La tercera jornada de vaga indefinida dels vigilants de seguretat de l'Aeroport de Barcelona-El Prat transcorre sense cap incidència per als passatgers. Com és habitual en aquests mesos d'estiu, la terminal 1 registra aquest diumenge una elevada afluència de viatgers, que s'han d'esperar uns deu minuts, o menys, abans de passar els controls de seguretat, després de caminar fent ziga-zagues per les cintes habilitades perquè les cues avancin amb fluïdesa. El comitè de vaga atribueix el poc impacte fins ara de la protesta als serveis mínims del 90% i en les darreres hores ha denunciat "pressions" i una "vigilància" extraordinària en els llocs de treball. S'espera que passin per l'aeroport uns 180.000 passatgers en un miler de vols, entre sortides i arribades, aquest diumenge. Els passatgers s'esperen entre 10 o 15 minuts de mitjana abans de passar els controls de seguretat de la terminal 1 de l'Aeroport de Barcelona-El Prat aquest diumenge. En algun moment de la jornada, s'ha registrat algun pic de més de 20 minuts d'espera, però ha estat puntual.  Els viatgers continuen arribant amb hores d'antelació, però, després de dues jornades de vaga sense pràcticament incidències, ja no avancen tant el desplaçament a l'aeroport, com ho van fer sobretot divendres. "Venim de Lleida i normalment ja sortim amb temps perquè no sabem com estarà la carretera. Aquesta vegada potser hem sortit una hora abans del que ho hauríem fet si no hi hagués la vaga", ha explicat Clara, passatgera que ja es trobava a l'aeroport a les 9 del matí per agafar un vol que sortia cap a Munic a la 1 del migdia.  Una situació similar és la del Marc, de Tona (Osona), que ja es trobava al Prat cap a quarts de 10 del matí per dirigir-se cap a l'Habana amb un primer vol amb sortida a dos quarts de 2 del migdia (escala a Madrid). "Hi ha bastant moviment, però suposo que és el tràfic de l'aeroport un mes d'agost. Aquí està bastant tranquil", ha assenyalat mirant cap a les cintes que recorreria abans de passar els controls de seguretat i ja pensar només en Cuba.

Summary: Tercera jornada de vaga dels vigilants de seguretat de l'aeroport del Prat sense incidències